32002L0040
L 128/45
JURNALUL OFÍCIAL AL UNIUNII EUROPENE
DIRECTIVA 2002/40/CE A COMISIEI
din 8 mai 2002
de aplicare a Directivei 92/75/CEE a Consiliului cu privire la etichetarea energetică a cuptoarelor electrice de uz casnic
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 92/75/CEE a Consiliului din 22 septembrie 1992 privind indicarea, prin etichetare și informații standard despre produs, a consumului de energie și de alte resurse la aparatele de uz casnic (1), în special articolul 9,
întrucât:
(1)
Directiva 92/75/CEE prevede adoptarea de către Comisie a directivelor de aplicare cu privire la diferitele aparate de uz casnic, inclusiv cuptoarele electrice.
(2)
Consumul de energie electrică al cuptoarelor electrice reprezintă o parte însemnată din consumul casnic total la nivel comunitar. Consumul de energie al acestor aparate poate fi redus considerabil.
(3)
Standardele armonizate sunt specificații tehnice adoptate de către organismele de standardizare europene menționate în anexa I la Directiva 98/34/CE a Parlamentului European și a Consiliului din 22 iunie 1998 de stabilire a unei proceduri pentru furnizarea de informații în domeniul standardelor și reglementărilor tehnice și a normelor referitoare la serviciile societății informaționale (2), astfel cum a fost modificată prin Directiva 98/48/CE (3).
(4)
Statele membre trebuie să ofere, după caz, informații despre emisiile sonore, în conformitate cu Directiva 86/594/CEE a Consiliului din 1 decembrie 1986 privind nivelul zgomotului emis de aparatele de uz casnic, transmis prin aer (4).
(5)
Directiva 79/531/CEE a Consiliului din 14 mai 1979 privind aplicarea la cuptoarele electrice a Directivei 79/530/CEE privind indicarea prin etichetare a consumului de energie al aparatelor de uz casnic (5), astfel cum a fost modificată ultima dată prin Actul de aderare a Austriei, a Finlandei și a Suediei, trebuie abrogată începând cu data punerii în aplicare a prezentei directive.
(6)
Măsurile prevăzute prin prezenta directivă sunt în conformitate cu avizul comitetului instituit în temeiul articolului 10 al Directivei 92/75/CEE,
ADOPTĂ PREZENTA DIRECTIVĂ:
Articolul 1
(1) Prezenta directivă se aplică cuptoarelor electrice de uz casnic alimentate de la rețeaua electrică, inclusiv cuptoarelor care fac parte din instalații mai mari.
(2) Prezenta directivă nu se aplică următoarelor tipuri de cuptoare:
(a)
cuptoare care pot funcționa și cu alte surse de energie;
(b)
cuptoare cărora nu le este aplicabil standardul armonizat la care se face referire la articolul 2;
(c)
cuptoare portabile, respectiv aparate care nu sunt fixe și care au o masă mai mică de 18 kg, cu condiția să nu fie destinate încorporării în alte instalații.
(3) Consumul de energie la funcționarea în regim „vapori”, altele decât „vapori calzi”, nu este reglementat de prezenta directivă.
Articolul 2
(1) Informațiile cerute de prezenta directivă se obțin pe baza unor măsurări efectuate în conformitate cu standardele armonizate adoptate de Comitetul European de Standardizare Electrotehnică (Cenelec) în cadrul mandatului conferit de către Comisie în temeiul Directivei 98/34/CE, ale căror numere de referință au fost publicate în Jurnalul Oficial al Comunităților Europene și pentru care statele membre au publicat numerele de referință ale standardelor naționale care transpun standardele armonizate.
Dispozițiile din anexele I, II și III la prezenta directivă, care impun furnizarea de informații referitoare la zgomot, se aplică numai în cazul în care informația este solicitată de statele membre în temeiul articolului 3 al Directivei 86/594/CEE. Aceste informații sunt determinate în conformitate cu directiva menționată.
(2) Expresiile folosite în prezenta directivă au același înțeles ca în Directiva 92/75/CEE.
Articolul 3
(1) Documentația tehnică menționată la articolul 2 alineatul (3) al Directivei 92/75/CEE cuprinde:
(a)
numele și adresa furnizorului;
(b)
o descriere generală a modelului, care să permită identificarea cu ușurință și fără echivoc a acestuia;
(c)
informații, eventual sub formă de desene, privind principalele caracteristici de proiectare a modelului, în special acele componente care influențează apreciabil consumul de energie;
(d)
rapoarte ale măsurărilor și încercărilor relevante efectuate în conformitate cu procedurile de încercare din standardele armonizate menționate la articolul 2 alineatul (1);
(e)
instrucțiuni de utilizare, după caz.
(2) Eticheta menționată la articolul 2 alineatul (1) din Directiva 92/75/CEE trebuie să fie conform specificațiilor din anexa I la prezenta directivă.
Eticheta se aplică pe ușa aparatului, astfel încât să fie clar vizibilă și să nu fie mascată. Pentru cuptoarele cu mai multe incinte de încălzire, fiecare incintă are propria etichetă, exceptând acele incinte care nu se încadrează în domeniul de aplicare a standardelor armonizate menționate la articolul 2.
(3) Conținutul și formatul fișei menționate la articolul 2 alineatul (1) din Directiva 92/75/CEE trebuie să fie în conformitate cu specificațiile din anexa II la prezenta directivă.
(4) În cazul în care aparatele sunt oferite spre vânzare, închiriere sau cumpărare în rate prin intermediul unei comunicări tipărite sau scrise sau prin alte mijloace prin care clientul potențial nu poate să vadă efectiv aparatul în cauză, cum ar fi oferte scrise, cataloage pentru comenzi prin poștă, reclame pe Internet sau alte mijloace electronice, respectiva comunicare cuprinde toate informațiile specificate în anexa III.
Această cerință se aplică și ofertelor pentru cuptoarele încorporate în bucătăriile integrate.
(5) Clasa de eficiență energetică a fiecărei incinte de încălzire a unui cuptor se determină în conformitate cu anexa IV.
(6) Termenii corespunzători care trebuie folosiți pe eticheta și în fișa menționate la articolul 2 alineatul (1) din Directiva 92/75/CEE se aleg din tabelul prezentat în anexa V la prezenta directivă.
Articolul 4
Până la data de 30 iunie 2003, statele membre pot permite introducerea pe piață, comercializarea și/sau expunerea produselor și difuzarea comunicărilor de tipul celor menționate la articolul 3 alineatul (4) care nu sunt conforme cu prezenta directivă.
Articolul 5
(1) Statele membre adoptă dispozițiile necesare aducerii la îndeplinire a prezentei directive până la 31 decembrie 2001. Statele membre informează de îndată Comisia cu privire la aceasta.
Aplică dispozițiile respective de la 1 ianuarie 2003.
Atunci când statele membre adoptă aceste dispoziții, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
(2) Comisiei îi sunt comunicate de statele membre textele dispozițiilor de drept intern, pe care le adoptă în domeniul reglementat de prezenta directivă.
Articolul 6
Directiva 79/531/CEE se abrogă de la 1 ianuarie 2003.
Articolul 7
Prezenta directivă intră în vigoare în a douăzecea zi de la data publicării sale în Jurnalul Oficial al Comunităților Europene.
Articolul 8
Prezenta directivă se adresează statelor membre.
Adoptată la Bruxelles, 8 mai 2002.